अगले साल गर्मियों में ढाई नहीं, 4 महीने सुबह 7:30 बजे खुलेंगे सरकारी ऑफिस
Punjab Chief Minister Bhagwant Mann Update;  Government Offices to Open at 7:30 AM in Summers from April to July 2024  ऑफिस 2 मई से 15 जुलाई तक जल्दी खोलने से मिले सकारात्मक नतीजों के बाद सरकार ने यह फैसला लिया है। साल 2024 में 1 अप्रैल से 31 जुलाई तक इसे लागू किया जाएगा।
पंजाब सरकार के सभी सरकारी ऑफिस अगले साल गर्मियों में ढाई नहीं बल्कि चार महीने सुबह 7:30 बजे खुलेंगे। इस बार ऑफिस 2 मई से 15 जुलाई तक जल्दी खोलने से मिले सकारात्मक नतीजों के बाद सरकार ने यह फैसला लिया है। साल 2024 में 1 अप्रैल से 31 जुलाई तक इसे लागू किया जाएगा।
दैनिक भास्कर से विशेष बातचीत में मुख्यमंत्री भगवंत मान ने बताया कि ऑफिस टाइम में इस साल किया गया बदलाव काफी अच्छा रहा। सरकार द्वारा कराए गए सर्वे में यह फीडबैक निकलकर आया है कि इससे बिजली की बचत के साथ ही कर्मचारियों और अधिकारियों को अपने परिवारों के साथ अधिक समय बिताने का मौका मिला। आमजन को भी अपने कार्य करवाने में यह समय ज्यादा सुविधाजनक लगा।
गौरतलब है कि सरकार के इस पायलट प्रोजेक्ट को लेकर दैनिक भास्कर ने भी स्पेशल स्टोरीज की सीरीज प्रकाशित की। कर्मचारियों, अधिकारियों, ऑफिस में आने वाले लोगों से बातचीत के आधार पर यह निकला कि इस प्रयोग से बिजली की बचत हुई। सबसे बड़ी बात यह थी कि कर्मचारी और आम जनता का इसे लेकर पॉजिटिव रिस्पॉन्स था। दोनों ही इस नए समय से खुश थे। यह भी देखने को मिला कि सुबह-सुबह कर्मचारियों की कार्य क्षमता भी ज्यादा रही।
मुख्यमंत्री भगवंत मान ने भास्कर को बताया
इस साल किए गए बदलाव के काफी सार्थक परिणाम मिले, इसलिए अगली गर्मियों में इसे चार माह तक चलाएंगे
मोहाली में एयरपोर्ट रोड पर ट्रैफिक से निकलने का टाइम 35-40 मिनट से घटकर 5-7 मिनट हो गया था
मुख्यमंत्री मान ने ट्रैफिक को लेकर कराई गई स्टडी का परिणाम भास्कर के साथ साझा किया। उन्होंने बताया कि इस पहल का ट्रैफिक पर भी काफी सकारात्मक असर रहा। मोहाली में एयरपोर्ट रोड पर सरकार ने स्टडी कराई। इसमें पाया कि 9 बजे के ऑफिस टाइम में वाहनों के निकलने में 35 से 40 मिनट का टाइम लगता था। नए टाइम में यह घटकर 5 से 7 मिनट हो गया था। ट्रैफिक जाम से छुटकारा मिलने से समय के साथ ईंधन की भी बचत हुई।
ऑफिस जल्दी खुलने से पंजाबभर के लोगों को सुबह-सुबह अपने काम करवाने में आसानी हुई और उसके बाद वे अपने काम धंधों को अधिक समय दे पाए। बड़ी संख्या में लोगों की पूरी दिहाड़ी बच गई। कर्मचारियों को भी कई तरह से फायदा हुआ। कई जरूरी कामों के लिए उन्हें अलग से छुट्टी नहीं लेनी पड़ी। कई कर्मचारी अपना चेकअप करवा पाए, बैंक आदि का काम कर पाए और बच्चों की पढ़ाई से संबंधित भी अतिरिक्त समय दे पाए।
ऑफिस के टाइम चेंज के असर पर भास्कर में प्रमुखता से प्रकाशित सीरीज
इस सीरीज में भास्कर ने बताया कि समय बदलने से बिजली की 25% बचत हुई और कर्मचारी और जनता खुश थी। वे इसी टाइमिंग के पक्ष में थे।
भास्कर एक्सपर्ट
जिन भी देशों में सुबह दफ्तर जल्दी खुलने का कॉन्सेप्ट, वहां वर्क एफिशिएंसी ज्यादा
सुबह 9 से शाम 5 बजे तक काम का कॉन्सेप्ट संभवत: हमें अंग्रेजों से मिला। वहां मौसम के कारण जल्दी काम शुरू नहीं हो सकता। लेकिन जापान में सुबह 6 से दोपहर 2 बजे तक काम होता है। यूएसए में सिक्योरिटी एजेंसियों के अलावा बाकी सभी के लिए टाइम फ्लेक्सिबिलिटी है। दोपहर तीन बजे तक ऑफिस है। एम्सटर्डम नीदरलैंड में छह से दो बजे तक का समय है। इसलिए वहां वर्क एफिशिएंसी यानी कार्य क्षमता ज्यादा है। पंजाब का सुबह 7:30 बजे का कॉन्सेप्ट बहुत अच्छा था। इसका सबसे बड़ा फायदा आम लोगों को था। जिस रोड के ट्रैफिक में एक घंटा लगता था, वह 15 मिनट में कवर हो जाता था। यह ट्रैफिक मैनेजमेंट के लिहाज से अच्छा था। विदेशों में लोग साइकिल से दफ्तर जाना ज्यादा पसंद करते हैं। इससे भी जाम से छुटकारा मिलता है।
विदेशों में समय की पाबंदी नहीं, पब्लिक डीलिंग की बजाय सब काम ऑनलाइन हैं
विदेशों में यह टाइमिंग इसलिए कामयाब है क्योंकि वहां पर इंफ्रास्ट्रक्चर बहुत बेहतर है और पब्लिक डीलिंग की बजाए सब काम ऑनलाइन हैं। वहां पर कहीं समय और ऑफिस की पाबंदी नहीं है। वहां काम के आधार पर और परफॉर्मेंस के आधार पर आपकी जॉब होती है। वहां सरकारी नौकरी में आपको रिटर्न और सैलरी कट दोनों इसी आधार पर मिलते हैं। हमारे देश में सरकारी दफ्तरों में काम की कोई असेसमेंट ही नहीं है। ज्यादातर काम अब भी फाइल की स्पीड पर निर्भर करते हैं। हालांकि हमारे देश में निजी कंपनियों में हमेशा ही परफॉर्मेंस के आधार पर सब तय है। समय की बजाए आउटपुट ओरिएंटेड काम होना चाहिए।
ट्रैफिक मैनेजमेंट, कार्य क्षमता बढ़ाने के लिए दफ्तरों का समय जल्दी करना सही
पंजाब सरकार के इस कांसेप्ट को और डेवलप किया जाना चाहिए। ये एक तरह से बुनियादी ढांचे का बेहतर इस्तेमाल है जो विदेशों में भी अपनाया जाता है। नोएडा, बेंगलुरू व हैदराबाद में ट्रैफिक मैनेजमेंट में ये कांसेप्ट मिलेगा। सुबह ऑफिस के समय आने-जाने वाली लेन का सबसे ज्यादा इस्तेमाल होता है। टाइम मैनेजमेंट से इंफ्रास्ट्रक्चर और और ह्यूमन रिसोर्स का बेहतर मैनेज होता है। इस कारण पंजाब में ढाई महीने अपनाया गया कांसेप्ट बहुत अच्छा था। हमारे फीडबैक में तो आम लोग इससे ज्यादा खुश थे। आप सुबह फ्रेश रहते हैं। आपकी वर्किंग बेहतर होती है। सिर्फ पंजाब के लिए ही नहीं बल्कि चंडीगढ़ में ऐसा होना चाहिए। ऑफिसों के अलग-अलग टाइम होने चाहिए।